text: Будзьма беларусамі! » «Ці спадніца — ці прагул!» Чаму адміністрацыя Мінскага каледжа прадпрымальніцва пераапранула хлопцаў у спадніцы?
  14.06.2019 | Грамадства
  Хлопцы-студэнты, што прыйшлі ўчора на заняткі ў кароткіх шортах, вымушаныя былі пераапрануцца ў спадніцы. Так адміністрацыя каледжа вырашыла змагацца за дрэс-код ва ўмовах спёкі.
  Пра гэта «Нашай Ніве» расказалі студэнты ўстановы.
  «У нас у каледжы прыняты дзелавы стыль адзення, у які не ўваходзяць шорты. А ў аўдыторыях спёка, больш за 30 градусаў, кандыцыянераў і вентылятараў няма. Па правілах аховы працы гэта непрыдатная для вучобы тэмпература, таму навучэнцы пачалі прыходзіць у шортах. А адміністрацыя паставілася да гэтага негатыўна. Першых навучэнцаў, хто так прыйшоў, пераапранулі ў спадніцы, але потым спадніц на ўсіх не хапіла. Праўда, цяпер афіцыйна дазволілі прыходзіць у шортах і скарацілі пары ў сувязі з надвор'ем», — расказвае навучэнец Кірыл.
  «Насамрэч гэта пачалося яшчэ за пару дзён да гэтага. Адміністрацыя абурылася, што нашы дзяўчаты сталі хадзіць на заняткі ў надзвычай кароткіх сукенках. Вырашылі дапамагчы ім, выдалі «рэквізіт» — спадніцы з выступленняў каледжа. А ўчора вырашылі пайсці далей, і пераапрануць у спадніцы яшчэ і хлопцаў», — расказвае Мікалай.
  «Нічога прыкольнага ў гэтым я не бачу. Мяне прымусілі апрануць гэтую гарачую ваўняную спадніцу! А ўчора я пісаў тлумачальную, чаму прыйшоў на заняткі ў рваных джынсах», — дадае Арцём.
  «Не было выбару. На ўваходзе нам так і казалі: або спадніца, або пішам спазненне ці прагул», — кажа Ігнат.
  «Сёння дрэс-код адмянілі, толькі ў пляжных шортах нельга. Цяпер мы ходзім на заняткі з веерамі», — кажа Мікіта.
  Сёння ў інстаграме распачаўся флэшмоб у падтрымку студэнтаў. Людзі пачалі выкладваць свае здымкі ў шортах з хэштэгам #ямкп
  Хочу поддержать парней из Минского колледжа предпринимателей. И сказать, что я тоже пришел на работу в шортах. Чего и всем советую. +31 в тени как никак